Гісторыя дзвюх Марый

Спакойнай хадою, павольна, не спяшаючыся, ішла Марыя Іванаўна па цяністай вуліцы, з дзвюх бакоў абсаджанай старымі клёнамі і таполямі.Сёння ўпершыню яе шлях ляжаў да адноўленага касцёла . Колькі разоў за свае 70 з хвосцікам гадоў ёй даводзілася ісці па гэтай вуліцы да святыні. А сёння неяк хвалюецца, хоць, здаецца, і спакойна на душы, і радасна. Вось і велічны будынак касцёла, які атрымаў сваё другое жыццё. Ціха ўвайшла, села на сваё звыклае месца, памалілася. І вось тут на левай ад алтара “паньскей лаве”, дзе да вайны сядзелі Сапегі, убачыла жанчыну, прыгожую, статную, нягледзячы на ўзрост. Яна сядзела ў акружэнніі двух сыноў. Прыгледзеўшыся, Марыя Іванаўна не паверыла сваім вачам. Марыя Сапега… Прайшло 60 год, але жанчына адразу пазнала пані Марыю. Тады, у 2003, Марыя Сапега ўпершыню пасля 1939 года прыехала ў Ружаны як філантроп на адкрыццё касцёла пасля рэстаўрацыі. Менавіта дзякуючы ёй, Міністэрства культуры Польшчы выдзеліла сродкі на рэстаўрацыю касцёла 17 стагоддзя.

Успаміны далёкага паўсталі перад вачыма….

Гісторыя дзвюх Марый пачалася ў 1937. У той год сын Эўстахія Сапегі Ян Анджэй разам са сваёй маладой жонкай перабраўся з роднага Скідаля ў сядзібу непадалёку ад беларускага мястэчка Ружаны. Драўляны двухпавярховы дом знаходзіўся ў асяроддзі велізарнай Ружанскай пушчы, якой Ян Анджэй Сапега і займаўся . А яго жонка займалася домам. Яна арганізоўвала шматлікія прыёмы. Акрамя гасцей, да Сапегаў прыязджалі паляўнічыя з усёй Еўропы. І кухару нярэдка даводзілася цяжка працаваць, каб забяспечваць гаспадарскія «вечарынкі». Той кухар, што быў ў Сапегаў, не заўсёды спраўляўся са сваёй працай. Таму Эўстахій Сапега прапанаваў маладым свайго дасведчанага кухары - Яна Цыдзіка. Сям'я Яна Цыдзіка пераехала са Скідаля ў вёску Клепачы, што за два кіламетры ад сядзібы Сапегаў. Малодшай дачцэ Марыі было тады 4 гады. Сядзіба Сапегаў ўяўляла сабой прасторны двухпавярховы драўляны дом у 14 пакояў. Агароджа вакол дома знутры была абсаджана кустамі акацыі. Насупраць параднага ўваходу - вялікая круглая клумба з жоўтай пясочнай дарожкай вакол. Па гэтай дарожцы маленькая Марыя Цыдзік, калі прыходзіла з бацькам, часам каталася на ровары разам са старэйшым сынам Сапегаў Янакам. Акрамя дома, на тэрыторыі сядзібы былі сякія-такія гаспадарчыя пабудовы і лядоўня. У яе зімою звозілі лёд, каб улетку там можна было яго трымаць. Дом, па ўспамінах Марыі Цыдзік, быў абстаўлены з густам, але вельмі сціпла. «Калі ў нас людзі былі багатыя - то гэта адразу было бачна. А ў іх у доме багацце ў вочы не кідалася », - успамінае Марыя Ахрамовіч. Кухар Ян выдатна ладзіў з гаспадарамі. І тыя ўсяляк яго заахвочвалі: калі вечар асабліва ўдаваўся, Яну ўручалі дадаткова 10 злотых. На дзень нараджэння і Новы год ён заўсёды атрымліваў падарункі: то 40 злотых, то шалік ці капялюш. Асабліва ён любіў капялюшы, якія пастаянна насіў. Марыя Іванаўна ўзгадвала, што мясцовыя былі ўзлаваныя на Сапегаў, бо тады багатых ніхто не любіў . Менавіта іх вінавацілі ва ўсіх бедах сялян, хоць Сапегі ставіліся да іх па-чалавечы. Акрамя пастаянных работнікаў, - лёкай, кухар, нянька, агароднік, пакаёўка, шафёр і прыслуга - Сапегі часта наймалі мясцовых на сезонныя працы. І сяляне заўсёды маглі падзарабіць ў паноў: калоць дровы, пасвіць кароў, на пасадках лесу ці яшчэ што-небудзь па гаспадарцы памагчы. За працу Сапегі заўсёды плацілі сялянам добрыя грошы. Марыя Іванаўна не можа ўзгадаць, колькі яны звычайна плацілі наёмным рабочым, але тое, што выплата праходзіла кожную суботу, без затрымак і недаплат, яна дакладна памятае. А яшчэ Марыя Сапега арганізавала ў мястэчку школу, дзе вучыла жанчын «майстэрству вядзення хатняй гаспадаркі».

Марыя Іванаўна ў той дзень перадала пані Марыі фатаграфію, якую брат знайшоў у разрабаваным доме Сапегаў. Гэта фатаграфія яе мужа ў ваеннай форме, старэйшага сына Янака і бацькі, Яна Цыдзіка. Марыя Сапега, узўшы ў рукі фатаграфію, сказала: «Вось гэты чалавек выратаваў мне жыццё».

На самай справе, менавіта дзякуючы Яну Цыдзіку, Марыя Сапега засталася ў свой час у жывых. Бо пасля таго, як у Заходнюю Беларусь уступілі войскі Чырвонай Арміі, былыя работнікі ўзброіліся супраць сваіх працадаўцаў. Восенню 1939 года мужа Сапегі, афіцэра-лётчыка, мабілізавалі. І яна засталася ў сядзібе адна з дзецьмі. У Заходняй Беларусі поўным ходам ішло ўсталяванне савецкай улады, і прадстаўнікам княскага роду неабходна было пакінуць краіну. Але Марыя Сапега ўсё марудзіла. Былі складзены рэчы, сваякі па тэлефоне настойліва ўпрошвалі хутчэй выехаць, а Марыя ўсё не магла сабрацца. «Тады мой бацька проста накрычаў на яе, пасадзіў у машыну і абклаў падушкамі ад куль», - распавядае Марыя Іванаўна. У той дзень Марыя Сапега разам з дзецьмі, кіроўцам і нянькай выехала са сваёй сядзібы ў апошні раз. Па дарозе па машыне пачалі страляць сяляне. Кіроўца адмовіўся ехаць далей. Тады Марыя села на яго месца і павяла аўтамабіль. Кулямі ў аўтамабілі прабіла колы. Але Марыя Сапега даехала да Слоніма, а адтуль дабралася да пакуль яшчэ не заваяванай Літвы.На гэтым і заканчваецца беларуская частка жыцця спадчыннікаў вядомага беларускага роду.

А далей было Французскае супраціўленне, арышт, шчаслівае вызваленне, дзякуючы знакамітаму прозвішчу. Ужо пасля вайны ў Лондане яна, нарэшце, сустрэлася з мужам Янам Анжэем, а пазней у іх нарадзіўся і трэці сын. У 1989 годзе ў Лондане нашчадак Льва Сапегі памёр.Ужо праз тры гады пасля смерці мужа Марыя прыняла рашэнне пераехаць у Варшаву, у маленькую кватэру на вуліцы Шапэна. Тут яна працягвала займацца дабрачыннай дзейнасцю і стала прэзідэнтам ўласнага фонду, які дапамагае анкалагічна хворым дзецям. На жаль, пасля наведвання Ружан у 2003 годзе Марыі Сапеге больш не давялося пабываць у Беларусі. У 2009 г. яе не стала. Лёс ёй адмераў 98 гадоў жыцця. Цяпер вядома, што апошнія прадстаўнікі роду Сапегаў - сыны і ўнукі Яна Анджэя і Марыі - падтрымліваюць сувязь з Беларуссю. І нават паводле адной з крыніц, самы малодшы з Сапегаў - Лукаш Сапега - на сённяшні дзень жыве ў Польшчы, і яго старонку можна знайсці на фэйсбуку. Але вось адкрытым пакуль застаецца пытанне, ці плануе сям'я зноў наведаць Беларусь зноў ... Хацелася б верыць, што ў 2003 годзе адбылася не апошняя сустрэча знакамітага графскага роду з нашай краінай, нават нягледзячы на тое, што ў адным з інтэрв'ю Марыя прызналася, што сям'я лічыць сябе палякамі.